2006R1412 — MT — 01.07.2013 — 003.001

Dan id-dokument ġie magħmul bil-ħsieb li jintuża bħala għodda ta’ dokumentazzjoni u l-istituzzjonijiet ma jassumu l-ebda responsabbiltà għall-kontenut tiegħu

Emendat bi:









▼B

REGOLAMENT TAL-KUNSILL (KE) Nru 1412/2006

tal-25 ta’ Settembru 2006

dwar ċerti miżuri restrittivi fir-rigward tal-Libanu







IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 60 u 301 tiegħu, Wara li kkunsidra l-Pożizzjoni Komuni 2006/625/PESK dwar projbizzjoni fuq il-bejgħ jew il-proviżjoni ta' armi u materjal relatat u dwar il-proviżjoni ta' servizzi relatati għal entitajiet jew individwi fil-Libanu skond ir-Riżoluzzjoni 1701 (2006) tal-Kunsill tas-Sigurtà tan-NU ( 1 ), Wara li kkunsidra l-proposta mill-Kummissjoni, Billi: (1) Il-Pożizzjoni Komuni 2006/625/PESK timplimenta l-miżuri restrittivi imposti mir-Riżoluzzjoni 1701 (2006) tal-Kunsill tas-Sigurtà tan-Nazzjonijiet Uniti (NU) u tipprovdi, inter alia, għal projbizzjoni fuq il-proviżjoni ta' assistenza teknika u ta' finanzjament u assistenza finanzjarja relatati ma' attivitajiet militari u għall-proviżjoni, il-manifattura, il-manutenzjoni ta' l-użu ta' armi u materjal relatat ta' kull tip lill-entitajiet jew l-individwi fil-Libanu. (2) Dawn il-miżuri jaqgħu fl-ambitu ta' applikazzjoni tat-Trattat u, għalhekk, b'mod speċjali bil-ħsieb li tiġi żgurata l-applikazzjoni uniformi tagħhom mill-operaturi ekonomiċi fl-Istati Membri kollha, tinħtieġ leġislazzjoni Komunitarja sabiex jiġu implementati sa fejn hija konċernata l-Komunità. (3) Fuq bażi ta' każ b'każ, l-awtoritajiet kompetenti għandhom jiġu permessi jagħtu awtorizzazzjonijiet għall-proviżjoni ta' assistenza fejn tali proviżjoni ġiet awtorizzata mill-Gvern tal-Libanu jew mill-Forza Interim tan-NU fil-Libanu (UNIFIL), u wara li tingħata konsiderazzjoni tar-Riżoluzzjonijiet 1559(2004) u 1680(2006) tal-Kunsill tas-Sigurtà tan-NU u kwalunkwe fatt jew ċirkostanza rilevanti. (4) Huwa xieraq li l-awtoritajiet kompetenti jiġu permessi jagħtu awtorizzazzjonijiet għall-proviżjoni ta' assistenza lill-forzi armati li huma parti mill-UNIFIL u lill-forzi armati tar-Repubblika Lebaniża. (5) Għal raġunijiet ta' effiċjenza, il-Kummissjoni għandha tingħata s-setgħa li temenda l-Anness għal dan ir-Regolament. (6) L-Istati Membri għandhom jiddeterminaw il-penali applikabbli għal ksur tad-dispożizzjonijiet ta' dan ir-Regolament. Il-pieni previsti għandhom ikunu proporzjonati, effettivi u dissważivi. (7) Dan ir-Regolament għandu jidħol fis-seħħ fil-jum tal-pubblikazzjoni tiegħu sabiex jiġi żgurat li l-miżuri provduti fih huma effettivi. Billi: ADOTTAT DAN IR-REGOLAMENT:







Artikolu 1

Għall-għanijiet ta' dan ir-Regolament għandhom japplikaw dawn id-definizzjonijiet:

1) “assistenza teknika” tfisser kwalunkwe appoġġ tekniku relatat ma' tiswijiet, żvilupp, manifattura, muntaġġ, testjar, manutenzjoni, jew kwalunkwe servizz tekniku ieħor, u jista' jieħu forom bħal istruzzjoni, konsulenza, taħriġ, trasmissjoni ta' għarfien tax-xogħol jew kapaċitajiet jew servizzi ta' konsultazzjoni; assistenza teknika għandha tinkludi forom verbali ta' assistenza;

2) “territorju tal-Komunità” tfisser it-territorji ta' l-Istati Membri li għalihom huwa applikabbli t-Trattat, taħt il-kondizzjonijiet stabbiliti fit-Trattat.

Artikolu 2

Għandu jiġi pprojbit:

(a) li tiġi pprovduta assistenza teknika relatata ma' attivitajiet militari u mal-proviżjoni, il-manifattura, il-manutenzjoni u l-użu ta' armi u materjal relatat tat-tipi kollha, inklużi armi u munizzjon, vetturi militari u tagħmir, tagħmir paramilitari, u spare parts għal dawk li ssemmew qabel, direttament jew indirettament lil kwalunkwe persuna fiżika jew ġuridika, entità jew korp fi, jew għall-użu fil-Libanu;

(b) li jiġu provduti finanzjament jew assistenza finanzjarja relatati ma' attivitajiet militari inkluż b'mod partikolari għotjiet, self u assigurazzjoni ta' kreditu għall-esportazzjoni, għal kwalunkwe bejgħ, proviżjoni, trasferiment jew esportazzjoni ta' armi jew materjal relatat, jew għal kwalunkwe proviżjoni ta' assistenza teknika relatata, direttament jew indirettament lil kwalunkwe persuna fiżika jew ġuridika, entità jew korp fi, jew għall-użu fil-Libanu;

(ċ) li jkun hemm parteċipazzjoni, konsapevoli u intenzjonata, f'attivitajiet li l-għan jew l-effett tagħhom huwa l-evażjoni tal-projbizzjonijiet msemmija fil-punti (a) jew (b).

▼M2

Artikolu 3

1. B’deroga mill-Artikolu 2, l-awtoritajiet kompetenti fl-Istati Membri, kif indikati fil-websites elenkati fl-Anness, jistgħu jawtorizzaw, wara li tkun saret notifika bil-miktub minn qabel mill-Istat Membru kkonċernat lill-Gvern tal-Libanu u l-UNIFIL, u b’dawk il-kondizzjonijiet li huma jqisu li jkunu adatti:

(a) il-forniment lil kwalunkwe persuna fiżika jew ġuridika, entità jew korp fil-Libanu bl-eċċezzjoni tal-forzi armati tar-Repubblika Libaniża jew l-UNIFIL, ta’ assistenza teknika, finanzjament u assistenza finanzjarja relatati mal-armi jew ma’ materjal relatat li qegħdin jiġu użati jew li huma għall-użu fil-Libanu, sakemm: (i) is-servizzi ma jiġux provduti, direttament jew indirettament, lil kwalunkwe milizja li għaliha ntalab id-diżarm mill-Kunsill tas-Sigurtà tan-NU fir-Riżoluzzjonijiet tiegħu 1559 (2004) u 1680 (2006), (ii) l-awtorizzazzjonijiet jingħataw fuq bażi ta’ każ b’każ, u (iii) il-Gvern tal-Libanu jew l-UNIFIL ikunu awtorizzaw f’kull każ il-forniment lill-persuna, lill-entità jew lill-korp ikkonċernat tas-servizzi kkonċernati. Jekk il-Gvern tal-Libanu jew l-UNIFIL jawtorizzaw il-forniment speċifiku jew it-trasferiment ta’ persuna, entità jew korp ta’ armi speċifiċi jew materjal relatat, dik l-awtorizzazzjoni tista’ titqies li qed tawtorizza l-forniment lil dik il-persuna, l-entità jew il-korp ta’ assistenza teknika relatata mal-forniment, il-manifattura, il-manutenzjoni u l-użu tal-oġġetti kkonċernati;

(b) il-forniment lill-forzi armati tar-Repubblika Libaniża ta’ assistenza teknika relatata ma’ attivitajiet militari u ma’ armi jew materjal relatat, u ta’ finanzjament u assistenza finanzjarja relatati mal-attivitajiet militari, sakemm il-Gvern tal-Libanu ma jqajjem l-ebda oġġezzjoni fi żmien erbatax-il (14) jum wara li jirċievi n-notifika.

2. B’deroga mill-Artikolu 2, l-awtoritajiet kompetenti fl-Istati Membri, kif indikat fil-websites elenkati f’dan l-Anness, jistgħu jawtorizzaw, b’dawk il-kondizzjonijiet li huma jqisu li jkunu adatti:

(a) il-forniment ta’ assistenza teknika relatata mal-attivitajiet militari u ma’ armi jew materjal relatat, sakemm: (i) l-oġġetti li għalihom tirrelata l-assistenza jkunu qegħdin jintużaw jew ikunu ser jiġu użati mill-UNIFIL fit-twettiq tal-missjoni tagħha, u (ii) is-servizzi jkunu pprovduti lill-forzi armati li huma jew li ser ikunu parti mill-UNIFIL;

(b) il-forniment ta’ finanzjament jew assistenza finanzjarja relatata mal-attivitajiet militari u ma’ armi jew materjal relatat, sakemm: (i) il-finanzjament jew l-assistenza finanzjarja huma pprovduti lill-UNIFIL, lill-forzi armati ta’ Stat li jipprovdi truppi lill-UNIFIL, jew lil awtorità pubblika li tkun inkarigata mill-akkwist pubbliku għall-forzi armati ta’ dan l-Istat, u (ii) l-armi jew il-materjal relatat jiġu akkwistati għall-fini tal-użu mill-UNIFIL jew mill-forzi armati tal-Istat konċernat assenjat lill-UNIFIL.

3. L-awtoritajiet kompetenti fl-Istati Membri, kif indikat fil-websites elenkati fl-Anness, jistgħu biss jagħtu l-awtorizzazzjonijiet imsemmija fil-paragrafi 1 u 2 qabel l-attività li għaliha jkunu ntalbu.

4. L-Istat Membru rilevanti għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija skont il-paragrafi 1 u 2.

▼B

Artikolu 4

Il-Kummissjoni u l-Istati Membri għandhom jinformaw lil xulxin immedjatament dwar il-miżuri meħuda taħt dan ir-Regolament u għandhom jipprovdu lil xulxin bi kwalunkwe informazzjoni pertinenti oħra li jkollhom għad-disposizzjoni tagħhom f’konnessjoni ma' dan ir-Regolament, b'mod partikolari informazzjoni dwar problemi ta' vjolazzjoni u nfurzar u sentenzi mogħtija mill-qrati nazzjonali.

Artikolu 5

Il-Kummissjoni għandha tingħata s-setgħa li temenda l-Anness abbażi ta' informazzjoni pprovduta mill-Istati Membri.

Artikolu 6

1. L-Istati Membri għandhom jistabbilixxu r-regoli dwar penali applikabbli għall-ksur tad- dispożizzjonijiet ta' dan ir-Regolament u għandhom jieħdu l-miżuri kollha biex jiżguraw li jiġu implimentati. Il-penali previsti għandhom ikunu effettivi, proporzjonati u disswassivi.

2. L-Istati Membri għandhom jinnotifikaw lill-Kummissjoni dwar dawk ir-regoli mingħajr dewmien wara d-dħul fis-seħħ ta' dan ir-Regolament u għandhom jinnotifikawha dwar kwalunkwe emenda sussegwenti li ssirilhom.

▼M2

Artikolu 6a

1. L-Istati Membri għandhom jaħtru l-awtoritajiet kompetenti msemmija fl-Artikolu 3 u jidentifikawhom fil-websites elenkati fl-Anness. L-Istati Membri għandhom jinnotifikaw lill-Kummissjoni bi kwalunkwe bidla fl-indirizzi tal-websites tagħhom elenkati fl-Anness qabel ma din il-bidla tieħu effett.

2. L-Istati Membri għandhom jinnotifikaw lill-Kummissjoni bl-awtoritajiet kompetenti tagħhom, inklużi d-dettalji ta’ kuntatt ta’ dawk l-awtoritajiet kompetenti, sal-15 ta’ Lulju 2010 u għandhom jinnotifikaw lill-Kummissjoni bi kwalunkwe emenda sussegwenti.

▼M2

Artikolu 7

Dan ir-Regolament għandu japplika:

(a) fit-territorju tal-Unjoni, inkluż l-ispazju tal-ajru tagħha;

(b) abbord kwalunkwe inġenju tal-ajru jew kwalunkwe bastiment li jaqa’ taħt il-ġurisdizzjoni ta’ Stat Membru;

(ċ) għal kwalunkwe persuna fit-territorju tal-Unjoni jew barra minnu li hija ċittadina ta’ Stat Membru;

(d) għal kwalunkwe persuna ġuridika, entità jew korp li jkunu inkorporati jew kostitwiti skont il-liġi ta’ Stat Membru;

(e) għal kwalunkwe persuna ġuridika, entità jew korp fir-rigward ta’ kwalunkwe negozju li jsir kompletament jew parzjalment fl-Unjoni.

▼B

Artikolu 8

Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha.

▼M2









ANNESS

Il-websites li jipprovdu informazzjoni dwar l-awtoritajiet kompetenti msemmija fl-Artikoli 3, u l-indirizz għan-notifiki lill-Kummissjoni Ewropea

IL-BELĠJU http://www.diplomatie.be/eusanctions

IL-BULGARIJA http://www.mfa.government.bg

IR-REPUBBLIKA ĊEKA http://www.mfcr.cz/mezinarodnisankce

ID-DANIMARKA http://www.um.dk/da/menu/Udenrigspolitik/FredSikkerhedOgInternationalRetsorden/Sanktioner/

IL-ĠERMANJA http://www.bmwi.de/BMWi/Navigation/Aussenwirtschaft/Aussenwirtschaftsrecht/embargos.html

L-ESTONJA http://www.vm.ee/est/kat_622/

L-IRLANDA http://www.dfa.ie/home/index.aspx?id=28519

IL-GREĊJA http://www.mfa.gr/www.mfa.gr/en-US/Policy/Multilateral+Diplomacy/Global+Issues/International+Sanctions/

SPANJA http://www.maec.es/es/MenuPpal/Asuntos/SancionesInternacionales/Paginas

FRANZA http://www.diplomatie.gouv.fr/autorites-sanctions/

▼M3

IL-KROAZJA http://www.mvep.hr/sankcije

▼M2

L-ITALJA http://www.esteri.it/UE/deroghe.html

ĊIPRU http://www.mfa.gov.cy/sanctions

IL-LATVJA http://www.mfa.gov.lv/en/security/4539

IL-LITWANJA http://www.urm.lt/sanctions

IL-LUSSEMBURGU http://www.mae.lu/sanctions

L-UNGERIJA http://www.kulugyminiszterium.hu/kum/hu/bal/Kulpolitikank/nemzetkozi_szankciok/felelos_illetekes_hatosagok.htm

MALTA http://www.doi.gov.mt/EN/bodies/boards/sanctions_monitoring.asp

IL-PAJJIŻI L-BAXXI http://www.minbuza.nl/nl/Onderwerpen/Internationale_rechtsorde/Internationale_Sancties/Bevoegde_instanties_algemeen

L-AWSTRIJA http://www.bmeia.gv.at/view.php3?f_id=12750&LNG=en&version=

IL-POLONJA http://www.msz.gov.pl

IL-PORTUGALL http://www.mne.gov.pt/mne/pt/AutMedidasRestritivas.htm

IR-RUMANIJA http://www.mae.ro/index.php?unde=doc&id=32311&idlnk=1&cat=3

IS-SLOVENJA http://www.mzz.gov.si/si/zunanja_politika/mednarodna_varnost/omejevalni_ukrepi/

IS-SLOVAKKJA http://www.foreign.gov.sk

IL-FINLANDJA http://formin.finland.fi/kvyhteistyo/pakotteet

L-ISVEZJA http://www.ud.se/sanktioner

IR-RENJU UNIT http://www.fco.gov.uk/en/about-us/what-we-do/services-we-deliver/business-services/export-controls-sanctions/

Indirizz għan-notifiki lill-Kummissjoni Ewropea:

European Commission

DG External Relations

Directorate A. Crisis Platform and Policy Coordination in Common Foreign and Security Policy

Unit A2. Crisis Response and Peace Building

CHAR 12/106

B-1049 Bruxelles/Brussel (Belgium)

E-mail: relex-sanctions@ec.europa.eu

Tel. (32 2) 295 55 85

Fax (32 2) 299 08 73